《次韵刘中远见贻之什》
宋代·郭印

中原杀气昏，鱼鸟巢穴改。
城池失金汤，郡邑更守宰。
鸾旗狩吴越，朔骑满淮海。
维蜀限山川，无人识鍪铠。
五年愧端居，万里思行在。
官曹敢尸素，职事甘烦猥。
傥得容栖迟，奚暇择爽垲。
陋巷饱简瓢，邻墙挹兰茝。
新诗出清奇，高论吐雄迈。
谈谐不知倦，气充无是馁。
藉君风飘摇，祛我云靉靆。
相期树勋名，戮力熙帝载。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。